Document ID: 32011R0228

REGULAMENTUL (UE) NR. 228/2011 AL COMISIEI
din 7 martie 2011
de modificare a Regulamentului (CE) nr. 1222/2009 al Parlamentului European și al Consiliului în ceea ce privește metoda de testare a aderenței pe teren umed pentru pneurile C1
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1222/2009 al Parlamentului European și al Consiliului din 25 noiembrie 2009 privind etichetarea pneurilor în ceea ce privește eficiența consumului de combustibil și alți parametri esențiali (1), în special articolul 11 litera (c),
întrucât:
(1)
În conformitate cu anexa I partea B din Regulamentul (CE) nr. 1222/2009, indicele de aderență pe teren umed al pneurilor C1 se determină astfel cum este prevăzut în Regulamentul nr. 117 al UNECE și în modificările ulterioare ale acestuia. Cu toate acestea, reprezentanți ai sectorului au elaborat o metodă revizuită de testare a aderenței pe teren umed pe baza Anexei 5 la Regulamentul nr. 117 al UNECE, prin care se îmbunătățește semnificativ precizia rezultatelor acestor teste.
(2)
Precizia rezultatelor testelor este un factor esențial pentru stabilirea claselor de aderență pe teren umed ale pneurilor. Aceasta asigură compararea corectă a pneurilor de la diferiți furnizori. În plus, prin teste de precizie se evită încadrarea unui tip de pneu în mai multe clase de aderență și se reduce riscul obținerii, doar din cauza lipsei de precizie a metodei de testare, a unor rezultate la testele efectuate de autoritățile de supraveghere diferite față de rezultatele testelor declarate de furnizori.
(3)
Prin urmare, este necesară actualizarea metodei de testare a aderenței pe teren umed pentru a îmbunătăți precizia rezultatelor testelor.
(4)
Prin urmare, Regulamentul (CE) nr. 1222/2009 trebuie modificat în consecință.
(5)
Măsurile prevăzute de prezentul regulament sunt conforme cu avizul comitetului instituit în temeiul articolului 13 din Regulamentul (CE) nr. 1222/2009,
ADOPTĂ PREZENTUL REGULAMENT:
Articolul 1
Modificarea Regulamentului (CE) nr. 1222/2009
Regulamentul (CE) nr. 1222/2009 se modifică astfel:
1.
În anexa I partea B, prima teză se înlocuiește cu următorul text:
„Clasele de aderență pe teren umed pentru pneurile C1 trebuie stabilite pe baza indicelui de aderență pe teren umed (G) în conformitate cu scara de la «A» la «G» prezentată în tabelul de mai jos, măsurat în conformitate cu anexa V.”
2.
Textul din anexa la prezentul regulament se adaugă ca anexa V.
Articolul 2
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în statele membre, în conformitate cu tratatele.
Adoptat la Bruxelles, 7 martie 2011.

Labels: 7
3
8
1